b'\n_START_ARTICLE_\nMaria Wn\xc4\x99k\n_START_PARAGRAPH_\nMaria Wn\xc4\x99k (1922 Olszanka, Stary S\xc4\x85czin l\xc3\xa4hist\xc3\xb6, V\xc3\xa4h\xc3\xa4-Puolan voivodikunta, Puola \xe2\x80\x93 12. huhtikuuta 2005 Olszanka) oli l\xc3\xa4hiymp\xc3\xa4rist\xc3\xb6ss\xc3\xa4\xc3\xa4n outona pidetty, mutta kansainv\xc3\xa4lisesti tunnettu puolalainen itseoppinut art brut -taidemaalari. H\xc3\xa4n oli hurmoksellisesti katolilainen, mik\xc3\xa4 n\xc3\xa4kyy h\xc3\xa4nen maalauksissaan._NEWLINE_Maria Wn\xc4\x99k syntyi erityisen k\xc3\xb6yh\xc3\xa4\xc3\xa4n perheeseen Etel\xc3\xa4-Puolassa. H\xc3\xa4n k\xc3\xa4vi tehdasty\xc3\xb6ss\xc3\xa4 jo lapsena ja auttoi samalla perhett\xc3\xa4\xc3\xa4n kotona. H\xc3\xa4n sai k\xc3\xa4yty\xc3\xa4 nelj\xc3\xa4 luokkaa alakoulua. \xc3\x84iti kuoli toisen maailmansodan aikana, ja Maria j\xc3\xa4i hoitamaan taloutta senkin j\xc3\xa4lkeen, vaikka muutti asumaan Nowy S\xc4\x85cziin. H\xc3\xa4n joutui vuonna 1960 onnettomuuteen, jonka j\xc3\xa4lkeen aloitti maalauksen. H\xc3\xa4n maalasi Kristuksen viimeisiin hetkiin liittyvi\xc3\xa4 aiheita sek\xc3\xa4 Neitsyt Mariaa, muttei koskaan Jeesusta ristill\xc3\xa4: ristej\xc3\xa4 h\xc3\xa4n sanoi kokeneensa tarpeekseen. Maalaukset ovat vahvoja, niiss\xc3\xa4 h\xc3\xa4n tulkitsi omia k\xc3\xa4rsimyksi\xc3\xa4\xc3\xa4n kirjoituksissaan taulujensa taakse ja n\xc3\xa4ki n\xc3\xa4kyj\xc3\xa4 maalatessaan. H\xc3\xa4n p\xc3\xa4\xc3\xa4tyi lopulta paranoiaan ja siten psykiatriseen sairaalahoitoon. H\xc3\xa4n kuoli syntym\xc3\xa4kyl\xc3\xa4ss\xc3\xa4\xc3\xa4n._NEWLINE_Wn\xc4\x99kin t\xc3\xb6it\xc3\xa4 on n\xc3\xa4ytteill\xc3\xa4 muun muassa Baltimoressa, Lausannessa ja Brysseliss\xc3\xa4, ja h\xc3\xa4nen t\xc3\xb6it\xc3\xa4\xc3\xa4n on kiert\xc3\xa4nyt n\xc3\xa4yttelyiss\xc3\xa4 ymp\xc3\xa4ri maailman.'